ΓΡΑΠΤΗ ΕΡΩΤΗΣΗ E-3577/98

υποβολή: Concepció Ferrer (PPE) προς την Επιτροπή

(1 Δεκεμβρίου 1998)

Θέμα: Διεύρυνση των ποσοστώσεων εξαγωγής ιαπωνικών αυτοκινήτων στην ΕΕ

Στο πλαίσιο της εφαρμογής της συμφωνίας ΕΕ/Ιαπωνίας, του 1991, σχετικά με τον περιορισμό των εξαγωγών ιαπωνικών αυτοκινήτων στην ΕΕ, οι διαπραγματευτές της Επιτροπής και του ιαπωνικού MITI (Υπουργείου Διεθνούς Εμπορίου και Βιομηχανίας) συμφώνησαν τη Δευτέρα το απόγευμα όσον αφορά το οριστικό ύψος των ποσοστώσεων για το 1998. Με βάση τη συμφωνία αυτή, η Ιαπωνία μπορεί να εξαγάγει φέτος κατάνώτατο όριο 1.190.000 αυτοκίνητα στην κοινοτική αγορά, δηλαδή περίπου 23.000 περισσότερα από πέρυσι.

Έχει αξιολογήσει η Επιτροπή τις συνέπειες που μπορεί να έχει η αύξηση αυτή για την κοινοτική αυτοκινητοβιομηχανία; Έχει προβλέψει, επίσης, κάποιο αντάλλαγμα που θα ωφελήσει άλλους κοινοτικούς βιομηχανικούς τομείς;

Απάντηση του κου Bangemann εξ ονόματος της Επιτροπής

(8 Φεβρουαρίου 1999)

Η ρύθμιση για τα μηχανοκίνητα οχήματα που συμφωνήθηκε από την Κοινότητα και την Ιαπωνία τον Ιούλιο του 1991 ("τα στοιχεία της συναίνεσης") προβλέπει ότι η Ιαπωνία θα παρακολουθεί τις εξαγωγές προς την Κοινότητα και τα πέντε κράτη μέλη που είχαν, σε πρότερο χρόνο, περιορίσει τις εισαγωγές (Ισπανία, Πορτογαλία, Γαλλία, Ιταλία και Ηνωμένο Βασίλειο), για μεταβατική περίοδο που λήγει στις 31 Δεκεμβρίου 1999.

Ο κύριος στόχος για τη μεταβατική αυτή περίοδο είναι να παρασχεθεί στους κοινοτικούς κατασκευαστές μια σαφής περίοδος λήψεως των αναγκαίων μέτρων προσαρμογής ούτως ώστε να επιτευχθεί ανταγωνιστικότητα σε διεθνές επίπεδο, με παράλληλη σταδιακή ελευθέρωση των προηγουμένως περιορισμένων αγορών στις εξαγωγές από την Ιαπωνία. Το σταδιακό αυτό άνοιγμα συνδέεται βεβαίως με την εξέλιξη της ζήτησης για αυτοκίνητα στις εν λόγω αγορές. Αυτός είναι και ο λόγος για τον οποίο οι αρχές των "στοιχείων συναίνεσης" στηρίζονται σε προβλέψεις για τις εξαγωγές από την Ιαπωνία, που συνδέονται με υποθέσεις για τη συνολική ζήτηση αυτοκινήτων.

Οι προβλέψεις πρέπει να ανανεώνονται μέσω εξαμηνιαίων διαβουλεύσεων μεταξύ της Επιτροπής και της κυβέρνησης της Ιαπωνίας. Στη διαδικασία αυτή πρέπει να λαμβάνονται υπόψιν οι εξελίξεις της αγοράς. Οι τελευταίες σχετικές διαβουλεύσεις έλαβαν χώρα στις 12 Οκτωβρίου 1998. Δεδομένου ότι η πραγματική ζήτηση το 1998 ήταν υψηλότερη απ'ό,τι είχε αρχικά υποτεθεί, τόσο στην Ισπανία, όσο και στο σύνολο της Κοινότητας, οι υποθέσεις όσον αφορά τη ζήτηση και τις εξαγωγές αναθεωρήθηκαν αντίστοιχα.

Η διαφορά μεταξύ της αρχικής πρόβλεψης του Μαρτίου 1998 και της αναθεωρημένης πρόβλεψης του Οκτωβρίου, που αντιστοιχεί σε 23.000 μονάδες, είναι, κατά συνέπειαν, το λογικό αποτέλεσμα μιας υψηλότερης ζήτησης αυτοκινήτων και πραγματοποιήθηκε, όπως κάθε χρόνο, τηρουμένων των αρχών της ρύθμισης.

Η ρύθμιση αυτή συνίσταται σε μια αυτόνομη συμφωνία στο πλαίσιο των GATT/ΠΟΕ και αφορά κατ' αποκλειστικότητα τον κλάδο των αυτοκινήτων. Οι κοινοτικοί αυτοκινητοκατασκευαστές βελτίωσαν σημαντικά την ανταγωνιστικότητά τους κατά τη μεταβατική περίοδο, πράγμα που τους επέτρεψε να βελτιώσουν την παρουσία τους στην ευρωπαϊκή και στην παγκόσμια αγορά. Το γεγονός αυτό δημιούργησε επίσης ευκαιρίες για την κοινοτική αυτοκινητοβιομηχανία στο σύνολό της, συμπεριλαμβανομένων των προμηθευτών αυθεντικών εξοπλιστικών μερών και υπηρεσιών.